88-jarige se waaghals-emmerlysie - Maroela Media
Maire Hollo (Foto: Ieva Lucs/CBC)
'n 88-jarige het sopas nóg 'n item op haar emmerlysie afgemerk, om valskerm te spring. Dit is een van talle waaghalsige uitdagings op haar lysie van doendinge.
Maire Hollo was nog altyd 'n waaghals. Haar emmerlysie, dit wat sy wil doen voor sy sterf, sluit in om ook nog met 'n F1-resiesmotor te jaag. Sy het reeds die Edgewalk in Toronto gedoen, waar sy op die lysie van 'n 356 meter hoë gebou geloop het.
Sy het onlangs naby haar huis in Kanada uit 'n vliegtuig gespring.
Haar dogter sê Maire was nog altyd 'n vry gees. Toe sy jonger was, het sy teen kleredragreëls baklei en sy was die eerste vrou in haar straat om 'n broek in die publiek te dra. Sy het ook haar rybewys bekom, al wou haar man dit verhoed.
Haar man, wat 16 jaar ouer was as sy, is oorlede toe sy nog in haar 50's was. Sy het geweier om weer te trou en sê sy is gelukkiger op haar eie.
Haar kinders, kleinkinders en agterkleinkinders het ook die geleentheid bygewoon toe Maire die dag saam met die Parachute School of Toronto uit die vliegtuig gespring het en gesien hoe sy weer veilig terugkeer aarde toe.
Haar volgende avontuur? Maire verduidelik sy speel gereeld 'n videospeletjie met F1-renmotors by haar seun se huis, en sy wil graag volgende in een van dié motors jaag.
"As jy bang is, sal jy net 'n halwe lewe leef," is Maire se slagspreuk.
well done tannie!!
Die regte tyd vir elke ding. Dis nou die tyd vir haar om avontuur te beleef! Lekker!!
'Emmerlysie' is Anglisisme ek dink daar is 'n beter Afrikaanse benaming vir die vrou se waaghalsige toertjies.
PeetJ, wat is dan die regte woord in jou opinie?
Gwen ,ja "Kluitklaplys " is die korrekte benaming ek sal dink "Seldsameprestasielys" dien ook as 'n goeie benaming.